गट्टूलाल शास्त्री
पं. गोवर्धन शर्मा पंचनदी | भारतमार्तंड गट्टूलाल शास्त्री शतावधानी
पंडित गोवर्धन शर्मा उन्नीसवीं शताब्दी के मध्य में जन्मे ऐसे एक सुप्रसिद्ध शास्त्रार्थज्ञ, असाधारण शतावधानी, संस्कृत कवि और विद्वान थे, जिन्होने अपनी वाग्मिता और तर्कबुद्धि के आधार पर अनेक ऐतिहासिक शास्त्रार्थ कर देश के सांस्कृतिक-इतिहास में अपना नाम अंकित कराया !
दक्षिण भारत का अपना मूलस्थान छोड़ कर उत्तर भारत में बस जाने वाले विद्वान तैलंग-ब्राह्मणों के अल्पसंख्यक समुदाय में ‘वाधुलस’ गोत्र में श्री मुरलीधर भट्ट के प्रपौत्र, श्री गोपीनाथ के पौत्र और श्री घनश्याम भट्ट  के पुत्र गोवर्धन शर्मा ने 1844 ईस्वी में विक्रम संवत 1901 पौष वदी द्वादशी को जन्म लिया था। इनकी अर्धांगिनी का नाम था- लक्ष्मी बेटीजी! वल्लभाचार्य जी के वंशज एक उच्च-कुल पुष्टिमार्गीय परिवार की कन्या से विवाहित होने के कारण तैलंग-साहित्य में कई जगह इनका नाम ‘गट्टू लालाजी’ भी देखने को आता है, पर उनके कोई संतान नहीं हुई।
गोवर्धन शर्मा (1844-1897 ईस्वी) जिन्हें "भारतमार्तंड गट्टूलाल" जी के नाम से एक समय भारत भर में प्रसिद्धि मिली- जन्मान्ध नहीं थे। आठ साल की बाल्यावस्था में चेचक ने उनकी नेत्र-ज्योति सदा के लिए छीन  ली थी. प्रकृति ने क्रूरतापूर्वक अगर उन से आँखों से देखने की योग्यता छीन ली थी तो ईश्वर ने अष्टावक्र की तरह उन्हें इस के बदले में उदारतापूर्वक प्रदान की थी : असाधारण मेधा, अभूतपूर्व स्मरण-शक्ति, अकाट्य तर्क-सामर्थ्य और अद्वितीय कवित्व! इन नैसर्गिक योग्यताओं के चलते ही उन्होंने ‘शतावधान’ विद्या पर भी हैरतंगेज़ महारत हासिल की थी, जिस कारण अनेक श्रीमंत उनके मित्र, शुभचिंतक, प्रशंसक, आश्रयदाता, और शिष्य बने! अपनी शतावधानी विद्या के प्रायोगिक प्रदर्शन भी उन्होंने कई राजाओं, अंग्रेजों और श्रीमंतों की मौजूदगी में करते हुए उन्हें बार-बार आश्चर्यचकित किया !
उनके पूर्वज अल्लाड भट्ट और सिद्ध लक्ष्मण भट्ट जैसे अनेक विद्वान थे। कांकरोली के पंडित कंठमणि शास्त्री जैसे अध्यवसायी शोधविद्वान तक की स्वीकारोक्ति है- “इस वाधुलस कुल का सम्पूर्ण वंशवृक्ष उन्हें उपलब्ध नहीं हुआ” (1950)'उत्तर भारतीय आन्ध्र-तैलंग-भट्ट-वंशवृक्ष' (भाग-२) संपादक स्व. "पोतकूर्ची कंठमणि शास्त्री" और "करंजी गोकुलानंद तैलंग" द्वारा 'शुद्धाद्वैत वैष्णव वेल्लनाटीय युवक-मंडल', नाथद्वारा से वि. सं. २००७ में प्रकाशित तथापि यह वर्ग वल्लभाचार्य जी के पुत्र विट्ठलनाथ गोस्वामी के आश्रय और प्रभाव में रहा, जिनकी संप्रदाय-दीक्षा पुष्टिमार्ग की ही थी ।‘पंचनद तीर्थ’ में इनके किसी यशस्वी  पूर्वज को भगवान श्रीकृष्ण का विग्रह (मूर्ति)  अकस्मात् प्राप्त हुई थी, इसलिए कृष्ण-यजुर्वेद के तैत्तरीय आपस्तम्ब के इस कुल का अवटंक ही बाद में ‘पंचनदी’ पड़ गया! कंठमणि शास्त्री के अनुसार,   “पंचनदी कुल में अनेक उल्लेखनीय विद्वान हुए हैं- जिनमें अल्लाड भट्ट, औभल  भट्ट, माधव भट्ट, अल्लाड भट्ट (द्वितीय), श्रीकृष्ण, मधुसूदन भट्ट, श्रीकृष्ण ‘रससिन्धु’और भारतमार्तंड गोवर्धन ( गट्टू लालाजी) आदि रहे हैं । इस कुल के अधिकांश पारंपरिक आवास कोटा और मथुरा में थे” इनकी औपचारिक शिक्षा पारंपरिक पद्धति से शास्त्री स्तर तक की हुई थी, इसलिए इन्हें अपने मूल नाम गोवर्धन शर्मा की बजाय ‘पंडित गट्टूलाल शास्त्री’ के नाम से ही अधिक जाना गया!  अपना मूल आवास कोटा / मथुरा छोड़ कर यह बम्बई के बड़ा मंदिर के पुष्टिमार्गीय आचार्य गोस्वामी गोवर्धननाथजी  के पास अधिकांश समय रहे और भारत भर में अपने सेंकड़ों शिष्यों सहित घूम-घूम कर आर्यसमाज के विरुद्ध  सनातनधर्मियों के पक्ष में शास्त्रार्थ करते रहे...  इनके सम्बन्ध में दूसरी सबसे प्रमुख बात यह है कि इन्होने अपने अध्ययन के बल पर जनसामान्य के सामने जो बहुत से शास्त्रार्थ किये थे : कइयों में ये विजयी घोषित हुए, कइयों में हारे, कई जगह  में बात ‘संधि’ पर छूटी या शास्त्रार्थ अंततः ‘अनिर्णीत’ घोषित हुए ! जब-जब इन्हें कोई टक्कर का विद्वान मिला गट्टूलाल जी ने विचारधारा के अपने सब वैचारिक पूर्वाग्रह दरकिनार  कर उसकी प्रतिभा को खुले मन से स्वीकार किया । वह अपने समय के सबसे उदारहृदय  बौद्धिक जनतांत्रिक थे...स्वामी दयानंद सरस्वती तक को इन्होने शास्त्रार्थ की चुनौती दी थी ! पर जब दयानन्द सरस्वती जी का असामयिक निधन (हत्या) हुई, गट्टूलाल जी बड़े शोकाकुल हुए ... गोरक्षा का अभियान भी सर्वप्रथम स्वामी दयानंद सरस्वती जी ने ही प्रारम्भ किया था । पं. गट्टूलाल शास्त्री ने स्वामी दयानन्द जी के देहावसान पर शोक-संवेदना व्यक्त करते हुए कहा था- "'दयानन्द से हमारा अनेक विषयों पर मतभेद होते हुए भी हम यह बात मुक्तकण्ठ से स्वीकार करेंगे कि- दयानन्द ने इस देश में वेद सम्बन्धी चर्चा और जिज्ञासा का उदय किया है और गोरक्षा के आन्दोलन का सूत्रपात करके सारे भारत को एकता के सूत्र में बांधने का उद्योग किया है।’ ‘शतावधान’ भारत की एक अति-प्राचीन विद्या रही है, न केवल ब्राह्मणों और अन्य वर्गों में बल्कि जैनियों में भी एक नहीं अनेक शतावधानी और द्वि-शतावधानी आचार्य, मुनि, और संत हुए हैं- साध्वियां तक भी। शतावधानी वह मनुष्य है, जो एक साथ बहुत सी बातें सुनकर उन्हें सिलसिलेवार याद रख सकता हो और कम से कम सौ काम एक साथ कर सकता हो। ऐसा आदमी अभूतपूर्व ‘श्रुतिधर’ होता है । अवधान की भी कई किस्में हैं- दशावधान विन्शावधान त्रिन्शावधान आदि  जो सहस्रावधान तक भी जातीं हैं...गट्टूलाल जी ऐसे ही एक सिद्ध शतावधानी थे- संस्कृत के जाने माने आशुकवि और भारतीय दर्शन के विद्वान तो वह थे ही !इसलिए यह स्वाभाविक ही था कि उस समय सभी बड़े साहित्यकार दार्शनिक,  संत महात्मा धर्माचार्य और प्रबुद्ध राजा महाराजा गट्टूलाल जी के नाम और ज्ञान से सुपरिचित थे- भारत के महानतम हिंदी लेखकों में से एक और बनारस के जाने-माने रईस बाबू भारतेंदु हरिश्चंद्र का नाम उनके अनन्य प्रशंसकों में शीर्ष पर है ! ‘हिन्दुस्तानी एकेडेमी’, इलाहाबाद से प्रकाशित प्रख्यात इतिहासविद् ब्रजरतनदास की पुस्तक ‘भारतेंदु हरिश्चन्द्र’ (१९६२) में पृष्ठ ८४ पर शतावधानी गट्टूलाल शास्त्री जी का उल्लेख ‘गुणियों का सत्कार’  शीर्षक अध्याय में यों आया है-
"“ विद्वद्वर भारतमार्तंड श्री गट्टूलाल जी की विद्वत्ता, आशु-कविता तथा शतावधान की शक्ति विख्यात थी। जिस समय यह काशी पधारे उस समय भारतेंदु हरिश्चंद्र जी ने इनके सम्मानार्थ एक बड़ी सभा की थी। इसमें काशी के सभी प्रसिद्ध देशीय और यूरोपीय विद्वान एकत्र हुए थे । श्री गट्टूलाल जी दोनों आँखों के अंधे थे, पर उनकी ज्ञानदृष्टि अपूर्व थी । समस्यापूर्ति बात की बात में करते थे। अनेक भाषाओँ में कई सज्जनों ने भिन्न-भिन्न प्रश्न किये, पर आपने प्रश्नों की समाप्ति पर सब के उत्तर क्रम से दिए थे ।”"
शास्त्रार्थ की परंपरा बनारस जैसी नगरी में कितनी प्राचीन है, वहां एक से बढ़ कर एक आशु-शास्त्रार्थ करने वाले परम विद्वान हो चुके इस का विवरण बड़ा रोचक है. पुस्तक Vāda in Theory and Practice Studies in Debates, Dialogues and Discussions in Indian Intellectual Discourses (2021) में विद्वान डॉ. प्रो. राधा वल्लभ त्रिपाठी ने इतिहास क्रम से विस्तारपूर्वक भारत की 'शास्त्रार्थ परम्पराओं' का सोदाहरण विवरण दिया है जिसमें भारतमार्तंड गट्टूलाल शास्त्री शतावधानी का उल्लेख भी है! भारतमार्तंड श्री गट्टूलाल जी ने कई  असाधारण व्यक्तियों  से शास्त्रार्थ किया था! काशी के सांस्कृतिक इतिहास में इस शास्त्रार्थ / समस्यापूर्ति प्रतियोगिता का उल्लेख कई जगह मिलता है !
एक बार काशी में शिवकुमार शास्त्री जी से भी भारत-मार्तण्ड गट्टूलाल शास्री जी का शास्रार्थ हुआ था । गट्टूलाल जी का पक्ष विशिष्टाद्वैत मत था और शिवकुमार जी का शांकराद्वैत  मत। शिवकुमार जी ने गट्टूलाल जी को भी मात दे दी थी । तब श्रृंगगिरिमहापीठाधिप जगद्गुरु शंकराचार्य ने शिवकुमार जी को ‘सर्वतंत्रस्वतंत्र पण्डितराज’ पदवी के साथ एक स्वर्णपदक मानपूर्वक समर्पित किया था।  महामहोपाध्याय प. गंगाधर शास्त्री जी अगाध पाण्डित्य व परपक्ष खण्डन व स्वमतमण्डन दक्षता व अपने तर्कचातुर्य के लिए प्रसिद्ध थे । वह किसी समय वे प्रयाग विश्वविद्यालय की कार्यकारिणी के सदस्य रहे और अनेक बार एम. ए. परीक्षा के परीक्षक । सन् १९०९ ई. में महामहोपाध्याय गंगानाथ झा की डॉक्टरेट परीक्षा के परीक्षकों में से भी वे एक थे । उनको सी. आई. ई. की पदवी से सन् १९०३ ई. में सप्तम एडवर्ड के मुकुट धारण महोत्सव में लार्ड कर्जन ने अलंकृत किया था । प्रथम जुबली महोत्सव में सन् १८८७ ई. में महारानी विक्टोरिया ने उनको ""महामहोपाध्याय" की उपाधि से विभूषित किया था। वाराणसी के राजकीय संस्कृत महाविद्यालय (वर्तमान संपूर्णानंद संस्कृत विश्वविद्यालय ) में वह प्राध्यापक  रहे। कालेज के प्रिंसिपल डॉ. आर्थर वेनिस,  शास्री जी को यावज्जीवन श्रद्धावश ‘गुरु जी’ ही कह के संबोधित करते रहे। शुद्धाद्वैत संप्रदाय के काशी के प्रख्यात श्रीगोपाल मंदिर के प्रांगण में एक बार एक विशाल सभा हुई थी, जिसमें वादी- प्रतिवादी उद्भट विद्वान तथा अनेक विशिष्ट व्यक्ति सम्मिलित हुए थे। सन् १८८० ई. के लगभग का प्रसंग है यह । अद्वैत वेदांत के विशिष्ट विद्वान पूर्व चर्चित भारतमार्त्तण्ड गट्टूलाल शास्री के स्वागतार्थ उक्त सभा का आयोजन किया गया था। सभा में गट्टूलाल जी के अपरिमित शिष्य तथा हजारों दर्शक भी उपस्थित थे। दर्शकों में कुछ लोग यह विचार कर रहे थे कि कहीं गट्टूलाल जी काशी का गौरव खंडित न कर दें। लोग पंडित मण्डली की ओर बहुत आदर तथा मानपूर्वक देखते रहे और परस्पर मंद स्वर में "भारतमार्तण्ड" की ओर अंगुलि निर्देश करते हुए कौतूहलपूर्वक शास्रार्थ सभा की कार्यवाही देखते रहे। इसी बीच गट्टूलाल जी ने जब अपना पांडित्य प्रकट किया, स्तब्धकर्ण दर्शक तथा विद्वान एकाग्रचित हो गए। संपूर्ण सभा आश्चर्यचकित हुई और उनकी प्रगल्भता को देखकर चतुर्दिक प्रशंसा होने लगी। उपस्थित विद्वानों के विनोद में प्रचलित दार्शनिक कथाएँ हो रही थीं, जिसमें आत्म- अनात्म का विचार चल रहा था। महामहोपाध्याय गंगाधर जी शास्री भी सभा में उपस्थित थे। उन्होंने आगे आकर शास्रार्थ के लिए गट्टूलाल जी का आह्मवान किया। चारों ओर सभासदों में एकाएक साधुवाद की हर्ष ध्वनि होने लगी। गंगाधर जी द्वारा दो- तीन युक्तियों एवं कोटियों के रखते ही गट्टूलाल जी स्तब्ध हो गये और बोले -- ""यदि हमारी समस्या की पूर्ति आप कर दें, तो आप ने हमको जीत लिया, ऐसा हम मान लेंगे।" और यह कह कर उन्होंने समस्या रखी- "बभौमयूरो लवशेष सिंहः' । महामहोपाध्याय गंगाधर जी ने गट्टूलाल जी की समस्या की तत्काल पूर्ति कर सब को आश्चर्यचकित कर दिया। सभी लोग एक स्वर से "वाह- वाह', जीत हो गई। "साधु साधु जितं- जितं'-- ऐसी ध्वनि करने लगे। इस पर स्वयं भारतमार्तण्ड गट्टूलाल जी भी महामहोपाध्याय गंगाधर जी के पांडित्य की प्रशंसा करने लगे। गंगाधर जी ने समस्या की पूर्ति करते हुए ये पंक्तियाँ प्रस्तुत की थीं -"अनेक वर्णक्रमरीतियुक्त:फखागघाड़च्छ जझांटौठ। डण्ढ़णस्तौडथ दधौन पम्फुल् बभौ मयूरो लवशेष सिंह: ।।  गट्टूलाल शास्त्री जी वैष्णव धर्मानुयायी थे- पुष्टिमार्गीय  मूर्तिपूजक सनातनधर्मी, पर आर्यसमाजी थे- बिलकुल भिन्न विचारधारा के! अक्सर आर्यसमाजी लोग सनातनधर्मी विद्वानों की मेधा और प्रतिभा का सम्मान करने को अपनी हेठी ही मानते थे और कई बार अपने मत  की प्रशंसा में अन्यों का अपमानपूर्वक ही उल्लेख करते थे। एक ही उदाहरण शायद काफी हो - ‘दण्डी स्वामी विरजानन्द सस्स्वती’ नामक जीवनी में जिसके लेखक  स्वामी वेदानन्द सरस्वती हैं और जो  मधुर-प्रकाशन,  बाजार सीताराम, दिल्ली-0006 से छपी थी : गट्टूलाल जी के प्रसंग में  लिखा गया है-
“साधारणतया यह समझा जाता है कि संन्यासी लोग काव्य में अभ्यस्त नहीं होते । किन्तु (प्रज्ञाचक्षु) स्वामी विरजानन्द इसका सजीव अपवाद थे। एक बार बम्बई प्रदेश के शतावधानी, आशुकवि गट्टूलाल जी प्रजापति मथुरा में आये । गट्टूलाल काव्यालंकार-शास्त्र के असाधारण विद्वान्‌ माने जाते थे, गट्टूलाल भी अंधे  थे । मथुरावासियों ने दोनों के शास्त्रार्थ का आयोजन किया । इसके लिए एक सभा बुलाई गयी । विरजानन्द जी बुलाने पर उसमें गए । वहां श्री गट्टूलाल जी ने दण्डी जी स्वामी विरजानन्द सस्स्वती को अपनी कविता सुनाई । दण्डी जी ने उसकी कविता में अनेक दोष दर्शाये। उस समय उस बेचारे की वह दशा हुई, जो 'नैषध चरित्र' नामक महाकाव्य के रचयिता श्रीहर्ष की उस समय हुई थी, जिस समय उसने काव्यशास्त्र के मर्मज्ञ, ‘काव्यप्रकाश’  के कर्त्ता, और अपने मामा मम्मट को अपना काव्य दिखा कर उसकी सम्मति जानना चाही थी और मम्मट ने शान्त गंभीर भाव से कहा था कि 'वत्स । तुम कुछ पहले आते तो मुझे काव्य के दोषों के उदाहरण ढूंढने के लिए विविध काव्यों के अनुशीलन में जो परिश्रम करना पड़ा, वह न करना पड़ता ।’ गट्टूलाल गलित-दर्प हो कर नतमस्तक हो गया। गट्टूलाल से  यह शास्त्रार्थ गोकुल वाले गोस्वामी गोपाललाल  ने कराया था। वे दण्डी स्वामी विरजानन्द सस्स्वती जी की वाग्मिता, शास्त्रपारदर्शिता से इतने  प्रभावित हुए कि उनका सत्कार करते-करते यह भी कहा कि 'मथुरा  दूर है अन्यथा प्रतिदिन श्रीचरणों के दर्शन करता और आप से  पढ़ता।' गोस्वामी गोपाल लाल के यहां दण्डी जी अपने दो  विद्यार्थियों-गयाप्रसाद तथा दामोदरदत्त के साथ गए थे । यह घटना  सं० १६२० की है।”
इस इतिवृत्त में संभवतः संवत १६२० शायद छापे की अशुद्धि है इस की भाषा भी कुछ अपमानजनक है साथ ही पूर्वाग्रह से युक्त भी दिखती है...इस घटना में सच क्या रहा होगा कौन जानता है,  पर तथ्य ये है गट्टूलाल शास्त्री अपने समय के सर्वश्रेष्ठ आशुकवियों और अनूठे दार्शनिक रचनाकारों में शुमार थे ! उनकी कविता में दोष निकालना लगभग असंभव था ...
ये अपने प्रारंभिक  नाथद्वारा निवास के दौरान वहां के सब से  प्रतिभावान विद्वानों में से एक माने जाते थे। केवल तेरह वर्ष की अवस्था में ही इन्होने "रुक्मिणी चम्पू' रच डाला था । २१ वर्ष की अवस्था में "वेदान्त चिंतामणि' नाम का ग्रंथ लिख दिया जो वल्लभ सम्प्रदाय की एक निधि मानी जाती है। इसके अलावा उन्होनें "युद्धाद्वैतचन्द्रोदय', मारुत्शक्ति, उपनिषद्भाष्य, भगवद्गीता टीका, सत्सिद्धान्तमार्तण्ड, कृष्णाभिसारस्तव, कृदन्त व्यूह आदि कई ग्रंथों की टीका / रचना की थी।
इनकी सरस रचनाओं में कुछ का उदाहरण इस प्रकार हैं -
श्रीमद्वालमुकुन्दमिन्दुवदनं वृन्दावनानन्दिनं
वन्दे सुन्दर मेकमेव न परान्निन्दामि वृन्दारकान् ।
वर्तन्नामचिरन्तनारि विषदोडनन्ता, "अनन्त तले'
मन्तुंते "गणयन्तु' नायमितरान्मूर्द्धा निनन्तुं क्षमः ।।
शक्त्याSखिलागम गति: खलु पंडितः स्यात् साम्यास मेकमपि शास्रंभवाप्य शास्री । श्लोकार्थमात्र मतिरेव न वैदुषि स्यात्प्रायोध नैव सुलभा किल भाति सापि।।
संस्कृत के प्रकाण्ड पण्डित होकर भी भारतेन्दुजी के प्रभाव से हिन्दी में भी कभी कभार फुटकर रचनाएँ किया करते थे ऐसी ही एक रचना का उदाहरण देखिये:-
माथे पै मुकुट मोर चन्द्रिका सरस सोहै,
कुंडल किरण देखि कोटि भान लाजै है ।
मोतिन की माल गरे भूखन वसन अंग,
केसर तिलक भाल लाल छबि छाजै है ।
आनन्द के कन्द गोकुलचन्द नन्दप्यारे,
जसोदा के द्वारे लखि पाप पुंज भाजै है ।
फागुन वदि सप्तमी, सब जग जाने ताही,
धन्य-धन्य श्रीनाथजी पाट पै बिराजै है ।।
"जोधपुर से 1889 में 'भारत मार्तंड' नामक पत्र निकला था,  जिसके संपादक रामकर्ण-श्यामकर्ण शर्मा थे,  जिनके गुरु गट्टूलाल जी थे, जब सम्पादकद्वय के गुरु को दिल्ली में 'भारत मार्तंड' की उपाधि मिली, तब उनके शिष्यों और प्रशंसकों ने मिल कर यह पत्र शुरू किया था जिसका प्रकाशन एक बरस चला..."  ()
कंठमणि जी ने भी इस से पूर्व 1950 में इनके रचित ग्रंथों का सूचीकरण यों किया है  :
१.मारुत्शक्ति
२.सत्सिद्धांत मार्तंड
३. वेदांत चिंतामणि
४.सत्स्नेह्भाजन
५. कृष्णाभिसारस्तव
६.कठोपनिषद् भाष्य
७.छान्दोग्यपनिषद् भाष्य
८.भगवत्गतगीता टीका
९. शुद्धाद्वैत चंद्रोदय
१०. अणुभाष्य टिप्पणी
११. रुक्मणी चम्पू
१२.घटखर्पर काव्य-टीका
इनमें से कई, विभिन्न प्रकाशकों द्वारा प्रकाशित भी हैं ।
यह देखना भी प्रसंगवश  शायद अपेक्षित है कि गट्टूलाल जी शास्त्री की एक सिद्ध शतावधानी होने की अन्य घटनाएं कौन सी हैं, इसलिए अब गट्टूलाल जी की अभूतपूर्व स्मरण-शक्ति का एक उदाहरण नीचे अंकित है ।
इस सिलसिले में उनके चमत्कार का एक उल्लेख जिस पुस्तक में मिलता है  वह है : मेवाड़ के एक दीवान और प्रसिद्ध इतिहास लेखक ‘वीर-विनोद’ के रचियता कविराजा श्यामल दास (मेवाड़) के भांजे द्वारा  लिखित ‘बारहठ कृष्णसिंह का जीवन-चरित्र और राजपूताना का अपूर्व इतिहास’ नाम की पुस्तक में जिसमें सन 1850 से ले कर 1898 के बीच की कुछ घटनाएं दर्ज हैं.  स्वयं लेखक बारहठ कृष्णसिंह के अनुसार वह स्वामी दयानंद सरस्वती के दीक्षा शिष्य हैं (इसलिए उदयपुर दरबार में गट्टूलाल जी के चमत्कार को प्रत्यक्ष अपनी आँखों से देखते हुए और तारीफ़ करते हुए भी वह अपने अचेतन में दबे हुए आर्यसमाजी पूर्वाग्रह छिपा नहीं पाते और अनावश्यक टीका-टिप्पणी भी साथ करते चलते हैं- ले.)
सन् 2009 में पहली बार तीन खण्डों में प्रकाशित इस पुस्तक में गट्टूलाल जी शास्त्री के सम्बन्ध में बारहठ कृष्ण सिंह के शब्द (अविकल रूप से)  यों लिखे मिलते हैं-  (उद्धरण आरंभ )- (पृ. 219-220) बम्बई के बड़े विद्वान पं. गट्टूलाल का हाल और उनकी अपूर्व स्मरण शक्ति  "“ सभी पंडितों की प्रत्येक विषय में एक सी शक्ति नहीं होती । कोई पंडित वकृ्तता में, कोई शास्त्रार्थ में, कोई अर्थ करने की शक्ति में, कोई स्मरण-शक्ति में, कोई काव्य में, कोई पुराण में, कोई ज्योतिष में, कोई छः शास्त्रों के जानने में, कोई धर्मशास्त्र में, कोई वेद-विद्या में भिन्न भिन्न योग्यता रखते हैं।"
"किन्तु बम्बई का पंडित गट्टूलाल जो पुष्टिमार्ग (वल्लभ-सम्प्रदाय) का आधुनिक मुकुटमणि समझा जाता है, और नाथद्वारा के गोस्वामी आदि इन्हीं के भरोसे पर निर्भर रहते हैं, और इन्हीं लोगों ने मिल कर  इस पंडित को ‘भारत-भास्कर’ का पद दे रखा है, हाल में अखीर भादवा महीने में उदयपुर आये । यह पंडित गट्टूलाल आँखों से अंधा और दुबला-पतला, बदसूरत, काले रंग का है । यद्यपि इनको बहुधा  लोगों ने सर्वज्ञ मान रखा है परन्तु यथार्थ में यह सर्वज्ञ नहीं है, केवल काव्य-विद्या और साहित्य के अद्वितीय  विद्वान हैं, जिसमें भी इनकी स्मरण-शक्ति अपूर्व है । वर्तमान समय में इन को घटी-शतक अर्थात एक घड़ी ( २४ मिनिट) में सौ श्लोक बनाने वाला और शतावधानी अर्थात एक ही समय में सौ अवधान करने वाला मानते हैं ।"
"महाराणा फतहसिंह ने पंडित गट्टूलाल को अपने पास महलों में बुला कर अवधान कराया जिसका हाल यहाँ पर लिखते है कि लेटिन, अंग्रेज़ी, ग्रीक, फ्रेंच,जर्मन, फारसी, अरबी, हिन्दी देवनागरी, मरु-भाषा, संस्कृत, प्राकृत, बंगला, मराठी, गुजराती आदि सोलह भाषा जानने वाले विद्वानों को महाराणा ने अपनी सभा में एकत्रित किया जिन्होने प्रत्येक भाषा के एक एक छंद के परिच्छेद कर के सोलह सोलह पद भिन्न भिन्न करके बिना अनुक्रम से कहे अर्थात पहला पद कह कर फिर दसवां और फिर सातवां पन्द्रहवां तीसरा आठवां, इस तरह कहते गए और प्रत्येक पद के साथ यह कहते गए कि मेरे छंद का यह इतनी संख्या का पद है । इसी क्रम में सोलह ही विद्वानों ने आपने अपने छंदों के पृथक पृथक पद कहे और बीच बीच में घंटी की आवाज़ करते गए।"
"इन सब के शब्द सुन कर गट्टूलाल ने उसी क्रम से सब के भिन्न-भिन्न पद कह सुनाये कि जिस क्रम में उन्होंने कहे थे और फिर सब के छंद सीधी रीति से यथा-तथ्य बना कर सुना दिये और जितनी वक्त बीच बीच में घंटी बजी, वह भी कह सुनाई कि इतनी वक़्त बजी थी ।"
"इसके बाद एक घड़ी में नवीन सौ श्लोक बनाने की  भी परीक्षा दी । फिर समस्या-पूर्ति कराई गयी जिसमें कविराजा श्यामलदास ने विलोम काव्य की समस्या दी जिसको एक मिनिट में पूर्ण कर दी । फिर तीन पंडितों ने जुदा जुदा आशय के तीन पद कह कर गट्टूलाल से कहा कि इस श्लोक का चौथा पद आप ऐसा बनावें कि जिस से उन्क्त तीनों पदों का विरोध मिट कर सम्पूर्ण श्लोक का एक आशय मिल जावे । इस समस्या को भी गट्टूलाल ने एक मिनिट में पूर्ण कर दी और संस्कृत का प्राकृत में और प्राकृत का संस्कृत में भाषांतर भी कराया गया जो भी बहुत ही शीघ्रता से किया गया ।"
"इसके बाद महाराणा ने इनको एक हज़ार रुपये का पारितोषिक दिया।"
"जब इस सभा का हाल मेवाड़ के रेज़ीडेंट कर्नल स्मिथ ने सुना तब गट्टूलाल को रेज़िडेंसी की कोठी में बुला कर ऊपर लिखे माफिक अवधान कराया और गट्टूलाल की धारणा-शक्ति देख कर कहा- कि “इस  हाफ़िज़े वाला दूसरा शख्स मैंने आज तक नहीं देखा । इस ग्रन्थकर्ता (बारहठ कृष्ण सिंह) ने भी बहुत से विद्वान् देखे हैं, परन्तु शास्त्रार्थ और हाज़िर-जवाबी में स्वामी दयानंद सरस्वती और काव्य-साहित्य और स्मरण-शक्ति में पंडित गट्टूलाल जैसा विद्वान कोई दूसरा नज़र नहीं आया। शास्त्रार्थ और प्रश्न का यथातथ्य उत्तर देने में पंडित गट्टूलाल बहुत  कच्चे हैं और खगोल भूगोल विद्या को भी नहीं जानते  । “ "(उद्धरण समाप्त)
इन्द्रप्रस्थ (दिल्ली) में शतावधान के रोमांचक प्रदर्शन के बाद वहाँ के विद्वानों  और ‘भारत धर्म महामंडल” ने इन्हें "भारतमार्तण्ड' की उपाधि प्रदान की थी, वहीं गोस्वामी श्री गोवर्धनलालजी महाराज ने इन्हें "वेदान्तभट्टाचार्य' की उपाधि से विभूषित किया।  ‘बारहठ कृष्णसिंह का जीवन-चरित्र और राजपूताना का अपूर्व इतिहास’ में श्री गोवर्धन शर्मा (गट्टूलाल जी) का निधन केवल  53 वर्ष की मध्यायु में  विक्रम संवत 1954 में मार्गशीष सुदी नवमी को लिखा मिलता है ! और यह भी कि पति के स्वर्गवास के दो ही दिन बाद एकादशी को इनकी पत्नी श्रीमती लक्ष्मी भी संसार से चल बसीं ।